אורה פלד נקש

אורה פלד נקש (נולדה ב-5 בנובמבר 1979) היא האישה הראשונה שסיימה קורס חובלים בצה"ל. בצה"ל הייתה קצינת גנ"ק אח"י קשת, מפקדת פי"מ גנ"ק ומדריכה ראשית (מד"ר) בבית הספר לפיקוד ימי (פי"מ). לאחר שחרורה סיימה תואר ראשון בהנדסת מערכות מידע ותואר שני בעיצוב תעשייתי ועסקה שנים רבות בתחום חוויית המשתמש. כיום היא רס"ן במילואים, ופעילה במחאה נגד הרפורמה המשפטית של 2023.

== ביוגרפיה ==
אורה פלד נקש נולדה בקיבוץ רמת דוד, הבת השנייה מבין ארבע אחיות. בצעירותה ניגנה על תופים ושיחקה כדורסל בנערות הפועל עמק יזרעאל. בתיכון הייתה פעילה בתנועת הנוער "בני המושבים" כמדריכה. ב-1997 סיימה את תיכון העמק המערבי בקיבוץ יפעת. לאחר התיכון יצאה לשנת שירות במסגרת תנועת בני המושבים, שלאחריה התגייסה לצה"ל.

== שרות צבאי ==
=== רקע ===
בשנת 1978 נפתח בבית הספר לחובלים קורס נפרד לחיילות, ביוזמת מפקד חיל הים, מיכאל ברקאי (יומי) ובתמיכת קצינת ח"ן ראשית דליה רז. הקורס יועד למפעילות מערכות חיוניות בכלי שיט של חיל הים, והשתתפו בו 8 חיילות. ארבע מתוכן הוצבו בתום הקורס באח"י נגה. שלוש שנים מאוחר יותר הוחלט להפסיק את שילוב החיילות בקורס, על אף שעמדו ביעדים ובדרישות.<ref name=":1"></ref><ref name=":2"></ref>

ב-8 בנובמבר 1995 הוגשה עתירתה של אליס מילר לבג"ץ על ידי האגודה לזכויות האזרח ושדולת הנשים. בג"ץ קיבל את העתירה והורה לצה"ל להשוות את זכויותיהן של נשים לאלו של גברים.<ref name=":0"></ref> בעקבות העתירה נפתחו בפני נשים הכשרות שונות שהיו עד אז סגורות בפניהן, בהן קורס טיס, אך קורס חובלים נותר סגור עבור נשים. הילה שחר, שהייתה בוגרת צופי ים ורצתה להתגייס לקורס חובלים, עתרה לבג"ץ בנושא. קצינת ח"ן ראשית אורית אדטו שכנעה את הרמטכ"ל שאול מופז לפתוח את הקורס לנשים לפני ששופטי בג"ץ יתערבו.<ref></ref><ref name=":3"></ref>

=== החובלת הראשונה בצה"ל ===
עוד טרם גיוסה לצה"ל, ביקשה פלד נקש להצטרף לקורס טיס שכבר היה אז פתוח לנשים אך לא צלחה. היא ניסתה להתמיין לקורס חובלים, אך הצבא סרב. כמה חודשים לאחר מכן, בעקבות העתירה של הילה שחר, נפתח תפקיד החובל לנשים ופלד נקש זומנה לגיבוש. היא הגיעה לגיבוש חובלות הראשון בתולדות צה״ל וסיימה את הגיבוש בהצלחה, יחד עם שלוש נשים נוספות. פלד נקש התגייסה לצבא ב-1998 לקורס שנמשך שנה ותשעה חודשים. באוגוסט 2000 הייתה פלד נקש האישה היחידה והראשונה שסיימה את הקורס (מחזור חובלים צ"ט - 99) במגמת שייט, ובכך הפכה לחובלת הראשונה בצה"ל שסיימה קורס חובלים.<ref></ref><ref></ref><ref name=":1" /><ref name=":2" />

עם סיום הקורס הוצבה לשירות בשייטת ספינות הטילים - המסלול היחיד שהיה פתוח אז לנשים. היא שרתה באח"י קשת בתור קצינת גנ"ק (גילוי, ניווט וקשר). לאחר שירות כמפקדת מחלקה באח"י קשת, שימשה כמפקדת קורס פי"מ (פיקוד ימי) להכשרת קציני גנ"ק. היא פיקדה על שני מחזורים, ובנוסף הייתה המדריכה הראשית של בית הספר לפיקוד ימי. היא שרתה בצבא שש שנים, עד שנת 2005.

לאחר שפרצה את הדרך לשרות נשים בקורס חובלות, סיימו שתי נשים נוספות את הקורס במחזור ק"ב (102). מאז הגיעו נשים נוספות להישגים בקורס חובלים: ב-2012 הייתה סגן ירדן סל מן הראשונה לסיים כחניכה מצטיינת, ב-2015 הייתה סרן אור כהן האישה הראשונה שמונתה לפקד על ספינת דבורה, ב-2020 הייתה סרן שירה קליגר החובלת הראשונה על ספינת סער 6<ref></ref> וב-2021 מונתה סרן אופיר חורי למפקדת יחידת סנפיר.<ref></ref> בקורס שהסתיים במרץ 2022, נרשם שיא כשרבע מהמסיימים היו נשים, בהן שתיים במגמת מכונה – לראשונה בתולדות צה"ל. למרות פריצת הדרך סיימו את הקורס עד כה עשרות בודדות של נשים.<ref name=":1" />

=== שרות מילואים ===
לאחר שחרורה המשיכה פלד נקש לשרת במילואים עד שנת 2012. בשנת 2020 חזרה לחיל הים על מנת להתנדב במילואים.<ref name=":3" /> במקביל לשירות המילואים היא דואגת לשימור נשים בקורס חובלים. כיום פלד נקש בדרגת רס"ן במילואים. ב-2023 בעקבות מחאת המילואימניקים, הקפיאה פלד נקש את התנדבותה במילואים בחיל הים.

== השכלה וקריירה לאחר הצבא ==
בשנת 2010 סיימה פלד נקש תואר ראשון בהנדסת מערכות מידע באוניברסיטת בן-גוריון בנגב בבאר שבע. בשנת 2017 סיימה תואר שני בעיצוב תעשייתי מבצלאל אקדמיה לאמנות ועיצוב בירושלים.<ref></ref>

פלד נקש היא מומחית חווית משתמש (UX). היא עבדה בין 2010 ל-2014 בחברת ההייטק מטריקס.<ref></ref> מ-2014 ועד 2023 עבדה במספר תפקידים בתחום חווית המשתמש בחברת התוכנה IBM.

== פעילות במסגרת המחאה נגד הרפורמה המשפטית ==
בינואר 2023 לאחר הכרזתו של שר המשפטים יריב לוין על צעדי החקיקה המתוכננים, הצטרפה פלד נקש לפעילות המחאה כחלק מ"אחים לנשק" - מחאת המילואימניקים. במסגרת המחאה היא פעילה בשטח, מתראיינת באמצעי התקשורת<ref></ref> ונואמת במסגרת הפגנות ברחבי הארץ,<ref></ref><ref></ref><ref></ref><ref></ref><ref></ref><ref></ref> בכלל זה במוקד המרכזי של המחאה בקפלן, תל אביב.<ref></ref><ref></ref> במסגרת נאומיה היא מדגישה את השינוי שחוללו פסיקות בג"ץ בכך שאפשרו לה ולנשים נוספות לשרת בתפקידים משמעותיים בצה"ל, שלא היו פתוחים קודם לכן לגברים.<ref name=":3" />

== חיים אישיים ==
גרה בקיבוץ רמת דוד. נשואה לאורי, איש חינוך, ואם לשתי בנות.

פלד נקש חברה בפורום דבורה לקידום ייצוג שוויוני לנשים במוקדי קבלת החלטות, בשיח הציבורי ובממסד הביטחוני-מדיני. בנוסף היא האישה הראשונה והיחידה הנמצאת בוועד המנהל של עמותת מגדלור, ארגון בוגרי ובוגרות קורס חובלים.<ref name=":1" /><ref></ref>

פלד נקש מתנדבת מטעם המכללה - בית ספר חברתי למען נשים החוזרות למעגל העבודה, בשיקום נשים שעבדו בזנות ובגיוס כספים למענן.

== ראו גם ==
* יעל רום האשה הראשונה שסיימה קורס טיס צה"לי
*זהרה לביטוב – אחת הטייסות הראשונות בצה"ל

== קישורים חיצוניים ==
*[https://www.glz.co.il/גלצ/תוכניות/אילנה-דיין/אילנה-דיין09-06-2022-0801/הוויכוח-על-שילוב-נשים-בצהל-הלוחמות-פורצות-הדרך-בשיחה-עם-אילנה-דיין הוויכוח על שילוב נשים בצה"ל: הלוחמות פורצות הדרך בשיחה עם אילנה דיין]
* [https://www.youtube.com/watch?v=onoLm6SlP4U אורה פלד נקש נואמת בקפלן] - 14 בינואר 2023
* [https://www.youtube.com/watch?v=XEcIw_60vHs אורה נקש פלד נואמת בקפלן] - 11 במרץ 2023
* [https://www.facebook.com/watch/?v=716273640229735 אורה פלד נקש בכתבה בכאן 11] - 21 במרץ 2023
* [https://www.youtube.com/watch?v=pqN2bYK8CPM אורה פלד נקש - הפגנה למען הדמוקרטיה בעפולה] 22 באפריל 2023
* [https://www.youtube.com/watch?v=KwYz1o5MHvA אורה פלד-נקש - מחאת רחובות] - 19 באוגוסט 2023

== הערות שוליים ==

קטגוריה:נשים בצה"ל
קטגוריה:בוגרי קורס חובלים
קטגוריה:בוגרות תיכון אזורי העמק המערבי
קטגוריה:בוגרי תיכון אזורי העמק המערבי
קטגוריה:בוגרות אוניברסיטת בן-גוריון בנגב
קטגוריה:בוגרי אוניברסיטת בן-גוריון בנגב
קטגוריה:רמת דוד (קיבוץ): אישים
קטגוריה:ישראליות שנולדו ב-1979
קטגוריה:ישראלים שנולדו ב-1979